กลุ่มสถาพรชัยสิทธิ์ดอดซื้อหุ้นใหญ่TIES
TIES เปลี่ยนผู้ถือหุ้นใหญ่ หลังกลุ่มสถาพรชัยสิทธิ์เข้าซื้อหุ้นในตลาดหลักทรัพย์เพิ่ม
4 พ.ค. 2554

TIES เปลี่ยนผู้ถือหุ้นใหญ่ หลังกลุ่มสถาพรชัยสิทธิ์เข้าซื้อหุ้นในตลาดหลักทรัพย์เพิ่ม
บริษัท ไทยบริการอุตสาหกรรมและวิศวกรรม(TIES) เปลี่ยนแปลงผู้ถือหุ้นใหญ่ หลังจากกลุ่มสถาพรชัยสิทธิ์ เข้าไปซื้อหุ้นในตลาดหลักทรัพย์เพิ่มขึ้นจนทำให้ถือหุ้นสูงถึง 22.51%
ทั้งนี้  บริษัทปิดสมุดทะเบียนผู้ถือหุ้นล่าสุด ณ วันที่ 1 เม.ย. 2554 พบว่ากลุ่มสถาพรชัยสิทธิ์ซึ่งประกอบด้วยนายสุชัย สถาพรชัยสิทธิ์, นางวิภา สถาพรชัยสิทธิ์ และนายวรชัย สถาพรชัยสิทธิ์ได้เข้าถือหุ้นของบริษัทเพิ่มขึ้นเป็นจำนวน 52,919,000 หุ้น หรือคิดเป็น22.51%ของจำนวนหุ้นที่ออกและจำหน่ายแล้วทั้งหมดของบริษัท เพิ่มขึ้นจากวันที่ 1 เม.ย. 2553  ถือจำนวน 21.8 ล้านหุ้น
ขณะเดียวกันกลุ่มเต็มสุข ก็ถือหุ้นเพิ่มขึ้นจากจำนวน18,546,600หุ้นคิดเป็น 7.89%เป็นจำนวน 25,475,600  หุ้นหรือ10.83% ส่วนกลุ่มชินกำธรวงศ์ถือเท่าเดิมจำนวน 17,948,400 หุ้นหรือ7.63 %  และ  ผู้ถือหุ้นอื่นๆลดลงจาก 176.83 ล้านหุ้นหรือ 75.21% เหลือจำนวน138,782,000หุ้นหรือ 59.03%
สำหรับกลุ่มสถาพรชัยสิทธิ์เป็นนักลงทุนซึ่งมีกิจการประกอบธุรกิจซื้อขายเหล็กก่อสร้าง โดยจะเข้ามาช่วยจัดการด้านการบริหารต้นทุนด้านเหล็ก
อย่างไรก็ตาม  การซื้อหุ้นของกลุ่มสถาพรชัยสิทธิ์ เป็นการซื้อหุ้นในกระดานซื้อขายปกติ ซึ่งจะไม่มีผลต่อโครงสร้างการบริหารหรือการประกอบธุรกิจของบริษัทแต่อย่างใด โดยตัวแทนจากกลุ่มชินกำธรวงศ์ยังคงดำรงตำแหน่งประธานกรรมการและประธานกรรมการบริหารและตัวแทนจากกลุ่มเต็มสุขยังคงดำรงตำแหน่งรองประธานกรรมการ,กรรมการบริหาร,กรรมการผู้จัดการและรองกรรมการผู้จัดการและในการบริหารงานเหมือนเดิม 
ทั้งนี้ นายสุชัย เป็นกรรมการและกรรมการบริหารตั้งแต่เมื่อวันที่ 1 ก.ย. 2553 โดย นายวรชัย อาจนับรวมอยู่ในเป็นกลุ่มสถาพรชัยสิทธิ์ แต่ความเห็นอาจไม่เป็นไปในแนวทางเดียวกันได้